S-400/2016

Mál þetta var höfðað með tveimur ákærum lögreglustjórans á Suðurnesjum, útgefnum 17. október og 14. nóvember 2016, á hendur J-kk-þgf F-kk-þgf U-kk-þgf, kt. 000000-0000, nú til heimilis að [...] í Reykjanesbæ.

Með fyrri ákærunni er ákærða gefið að sök umferðarlagabrot „með því að hafa mánudaginn 4. júlí 2016 ekið bifreiðinni UZ 714 suður Njarðarbraut, Reykjanesbæ, undir áhrifum ávana- og fíkniefna og því óhæfur til að stjórna bifreiðinni örugglega (í blóði mældist 8,6 ng/ml tetrahýdrókannabínól).“

Telst háttsemi þessi varða við 1. mgr. sbr. 2. mgr. 45. gr. a., sbr. 1. mgr. 100. gr. umferðarlaga nr. 50/1987.

Í seinni ákærunni eru ákærða gefin að sök „eftirtalin brot, framin föstudaginn 15. júlí 2016:

1.

Fyrir umferðarlagabrot með því að ekið bifreiðinni RZ-026 um Svölutjörn og Njarðarbraut, Reykjanesbæ, undir áhrifum áfengis og ávana- og fíkniefna og því óhæfur til að stjórna bifreiðinni örugglega (vínandi í blóði í það minnsta 1,7 ‰ og tetrahýdrókannabínól í blóði 0,9 ng/ml).

Telst háttsemi þessi varða við 1., sbr. 3. mgr. 45. gr. og 1., sbr. 2. mgr. 45. gr. a. umferðarlaga nr. 50/1987, sbr. 5. gr. laga nr. 66/2006, allt sbr. 1. mgr. 100. gr. umferðarlaga nr. 50/1987.

2.

Fyrir fíkniefnalagabrot með því að hafa haft í vörslum sínum 0,78 g af marihúana sem ákærði geymdi í buxnavasa og framvísaði í kjölfar afskipta lögreglu, sbr. ákærulið I.

Telst háttsemi þessi varða við 2. gr., sbr. 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.“

Þess er krafist að ákærði verði dæmdur til refsingar, til sviptingar ökuréttar og til greiðslu alls sakarkostnaðar. Þá er gerð krafa um upptöku á framangreindum fíkniefnum.

Ákærði hefur fyrir dómi skýlaust játað brot sín og var því farið með málið samkvæmt 164. gr. laga nr. 88/2008 um meðferð sakamála og það tekið til dóms án frekari sönnunarfærslu eftir að sækjanda og ákærða hafði verið gefinn kostur á að tjá sig stuttlega um lagaatriði og ákvörðun viðurlaga.

Sannað er með skýlausri játningu ákærða, sem er í samræmi við framlögð sakargögn, að hann hafi gerst sekur um þá háttsemi sem honum er gefin að sök í ákærum og eru brot hans þar réttilega heimfærð til refsiákvæða.

Ákærði hefur unnið sér til refsingar samkvæmt 1. mgr. 100. gr. umferðarlaga og 5. gr. laga um ávana- og fíkniefni.

Með sátt hjá lögreglustjóra 9. febrúar 2011 gekkst ákærði undir sektargreiðslu og sviptingu ökuréttar í fjóra mánuði frá þeim degi að telja fyrir tvö brot gegn 1. mgr. sbr. 2. mgr. 45. gr. a. umferðarlaga. Þá samþykkti hann með sátt hjá lögreglustjóra 29. maí 2012 að greiða sekt og sæta sviptingu ökuréttar í 24 mánuði frá sama degi að telja fyrir brot gegn sömu lagaákvæðum.

Að framangreindum sakaferli ákærða virtum, sbr. 5. töluliður 1. mgr. 70. gr. almennra hegningarlaga nr. 19/1940, þykir refsing hans hæfilega ákveðin fangelsi í 45 daga. Þá verður hann samkvæmt 3. mgr., sbr. 1. mgr. 101. gr., og upphafsákvæði 1. mgr. 102. gr. umferðarlaga sviptur ökurétti ævilangt frá birtingu dóms þessa að telja.

Með vísan til 6. mgr. 5. gr. laga um ávana- og fíkniefni er fallist á kröfu ákæruvalds um upptöku haldlagðra fíkniefna.

Ákærði verður dæmdur til að greiða allan sakarkostnað málsins samkvæmt yfirliti sækjanda um hann og svo sem nánar greinir í dómsorði, en annan sakarkostnað leiddi ekki af meðferð málsins.

Þ-kk-nf I-kk-nf N-kk-nf dómstjóri dæmir mál þetta.

Dómsorð:

Ákærði, J-kk-nf F-kk-nf U-kk-nf, sæti fangelsi í 45 daga.

Ákærði er sviptur ökurétti ævilangt frá birtingu dóms þessa að telja.

Ákærði sæti upptöku á 0,78 g af kannabisefnum.

Ákærði greiði 251.041 krónu í sakarkostnað.

Þ-kk-nf I-kk-nf N-kk-nf